दलितों के जीवन में क्रूरता रोजमर्रा का मुद्दा नहीं है, किंतु भेदभाव तो रोजाना की बात है। शिक्षित नई पीढ़ी आज ज्‍यादा जागरूक है और अंबेडकर और फुले से प्रभावित है। प्रिंट मीडिया का क्षेत्रीयकरण क्रूरता की सूचना को दूसरे क्षेत्रों तक पहुंचने से रोका करता है, किंतु सोशल मीडिया पक्षपात से रहित होने के साथ-साथ प्रिंट मीडिया से कहीं ज्‍यादा ताकतवर साबित हुआ है। ऊना घटना के दृश्‍यों ने, जैसे दलित युवाओं की नग्‍न पीठों पर क्रूरता से बरसते डंडे, उनमें से एक का मात्र 17 साल का होना, उपहास उड़ाते पुलिसवालों की उपस्थिति और रीढ़विहीन नागरिक समाज – इन सब ने मिल कर दलित युवाओं में इस बात का आभ्यंतरीकरण करवा दिया कि जैसे उनकी अपनी ही देहों पर डंडे लगाए जा रहे हैं और उनका ही उपहास उड़ाया जा रहा हो। विभिन्‍न मुद्दों को ले कर असंतोष लंबे समय से घनीभूत होता जा रहा था, जैसे निजी शिक्षा तक दुर्लभ पहुंच, बेरोजगारी, कार्यस्‍थलों पर भेदभाव आदि। और, पटेल आंदोलन तथा कश्‍मीर हिंसा के बिंब इन युवाओं के जेहन में विद्यमान थे।